b'\n_START_ARTICLE_\nGrorudveien 3-5\n_START_PARAGRAPH_\nGrorudveien 3-5 er restaurerte arbeiderboliger representative for 1920-tallets Groruddalen. _NEWLINE_I 1917 nedsatte formannskapet i Aker kommune et boligr\xc3\xa5d som blant annet skulle arbeide for \xc3\xa5 avhjelpe bolign\xc3\xb8den. Boligr\xc3\xa5det gikk inn for \xc3\xa5 stifte \xc2\xabAker byggeselskap\xc2\xbb. Et selskap under kommunal kontroll og ledelse vil \xc2\xabfremby betydelige fordeler\xc2\xbb heter det i kommunens beretninger. Kommunen skulle avgi grunn og opparbeide vei, vann og kloakk. Selskapet hadde en egen arkitekt, Ragnar Dahl, og i perioden 1920-24 ble det oppf\xc3\xb8rt flere titalls hus. De to bygningene p\xc3\xa5 Grorud ble tegnet av Ragnar Dahl i 1923 og var ferdig oppf\xc3\xb8rt 1926. Det var opprinnelig fire leiligheter i hvert av byggene hvor hver leilighet hadde tilgang til vannklosett i kjelleren. Dette var noe helt nytt p\xc3\xa5 Grorud i denne tiden. Byggene ble restaurert med midler fra Groruddalssatsingen._NEWLINE_Per 2014 huser Grorudveien 3 Steinhoggermuseet p\xc3\xa5 Grorud i 1. etg. og 2. etg. leies ut som boenheter._NEWLINE_I 1. etg. i Grorudveien 5 holder en kaf\xc3\xa9 til, Kafe Steinbra. 2. etg. best\xc3\xa5r av en leilighet og et atelier tiltenkt utleid til en kunstner.'